Gedagte vir die dag: Wees ’n inspirasie vir anderFoto: jorgeschulz.wordpress.com As iemand jou dwing om sy goed een kilometer ver te dra, dra dit vir hom twee kilometer. (Matteus 5:41) Daar is twee maniere om ’n taak uit te voer: óf jy kan dit onwillig doen en met so min moontlik probeer wegkom, óf blymoedig en met ywer en daardeur meer doen as wat enigiemand van jou kan verwag. Indien jy volgens die eerste beginsel werk, sal jy uitvind dat jy baie ongewild is. Jy sal ontevrede wees met jouself omdat jy nie jou beste gee nie. Indien jy die tweede benadering volg, sal jy ’n gevoel van bevrediging ervaar omdat jy dit blymoedig gedoen het. Jy sal probleme ondervind as jy dit uit eie krag wil doen. Indien jy egter elke aspek van jou lewe aan Christus wy, sal die Gees jou in staat stel om jou taak met entoesiasme te onderneem. Verlosser, in u krag is ek tot alle dinge in staat. Help my om my taak met blymoedigheid te verrig. Amen.